**Blestemul Șarpelui**

*Marin Mihalache*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Cu vina strânsă din strămoşi

Fără de grai, fără picioare

Port prin coclaurii umbroşi

Destinul meu de târâtoare.

Cum nu-mi găsesc un cer anume

Care ar trece peste gleznă

Străin şi duşmănit de lume

Mă ghemui mai adânc în beznă.

Pripas pământului şi rob

Cu suflet veşted de pădure

Mi-ndemn răbdarea ca pe-un orb

Durerea trupului să-ndure.

Când spre amurguri au s-adape

Cu sânge vreun ciopor de vite

De printre târşuri, ca pe-un şarpe

Mă vor strivi între copite.

Că în grădina raiului cerească

Am ispitit pe Eva cu un măr

Adam gustând, greșala lor firească

E rătăcire-n veci de adevăr.

Că sunt de-atuncea izgoniţi din rai

Ṣi azvârliţi în lumea-acesta, iată

Sudoarea frunţii să le fie trai

Ṣi să-mi strivească ţeasta cu o piatră.

Cu vina strânsă din strămoşi

Fără de grai, fără picioare,

Port prin coclaurii umbroşi

Destinul meu de târâtoare.

Copyright © 2017 Marin Mihalache